VENDIM
Nr. 662, datë 3.11.2021

PËR KRITERET E HARTIMIT TË PLANEVE TË MENAXHIMIT DHE PËR PËRCAKTIMIN E EKOSISTEMEVE, HABITATEVE E LLOJEVE TË FAUNËS SË EGËR ME STATUS MBROJTJEJE

Në mbështetje të nenit 100 të Kushtetutës dhe të pikës 5, të nenit 8, të ligjit nr. 10006, datë 23.10.2008, “Për mbrojtjen dhe konservimin e faunës së egër”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

1. Planet e menaxhimit të ekosistemeve dhe të habitateve me status mbrojtjeje, të cilat ndodhen brenda territorit administrativ të njësive të vetëqeverisjes vendore, hartohen nga njësitë e vetëqeverisjes vendore, duke u mbështetur në kriteret e mëposhtme:
a) të përshkruhet territori i ekosistemeve dhe i habitateve si një kompleks dinamik, duke përfshirë bimësinë, kafshët e mikroorganizmat, pyjet, kullotat, ligatinat, sipërfaqet ujore dhe bregdetare, vlerat e kërcënimet e tyre, të cilat ndërveprojnë ndërmjet tyre si një njësi funksionale; 
b) të përshkruhen veprimtaritë ekonomike që janë kërcënuese për zonën;
c) të parashikohen masa rregullatore ose administrative të nevojshme për të shmangur ose për të pakësuar kërcënimet e identifikuara në ekosistem;
ç) të parashikohen masat për menaxhimin e habitatit, të ekosistemeve, objektivat e menaxhimit, masat e veprimet e menaxhimit, programet e monitorimit, inventarizimit dhe kërkimit shkencor brenda habitateve dhe ekosistemeve;
d) të ketë afat zbatimi 10-vjeçar nga njësitë e vetëqeverisjes vendore, komuniteti lokal, si dhe subjektet që ushtrojnë veprimtaritë e miratuara në territorin përkatës, sipas pikës 2, të nenit 8, të ligjit nr. 10006, datë 23.10.2009, “Për mbrojtjen dhe konservimin e faunës së egër”, të ndryshuar. 
2. Ekosistemet dhe habitatet propozohen për t’u shpallur me status mbrojtjeje, nëse territori plotëson, të paktën, njërin prej kritereve të mëposhtme: 
a) të ketë diversitet të llojeve me status mbrojtjeje; 
b) të ketë dendësi të ulët të llojeve; 
c) të ketë vlera shkencore dhe edukative; 
ç) të përfaqësohet si bioqendra dhe biokorridori me rëndësi rajonale e vendore; 
d) të ketë rrezikshmëri të lartë, të cilat janë kërcënuar nga ndërhyrjet e veprimtarive njerëzore, deri në tjetërsimin e habitateve dhe të ekosistemeve;
dh) të ketë mundësi për ruajtjen e jetës së egër; 
e) të përdoret nga llojet shtegtare;
f) të ketë minimumin kritik të madhësisë së habitatit e të ekosistemit.
[bookmark: _GoBack]3. Kriteret për përcaktimin e popullatave të faunës së egër për shpalljen e tyre të mbrojtur mbështeten në të dhënat e reja dhe në ato ekzistuese, të siguruara nga strategjia e plani i veprimit të biodiversitetit, nga rrjeti i inventarizimit dhe i monitorimit të biodiversitetit, si dhe nga burime zyrtare ndërkombëtare.
4. Llojet e faunës së egër përcaktohen me status mbrojtjeje, nëse plotësojnë, të paktën, njërin prej kritereve të mëposhtme: 
a) janë shpallur të mbrojtur nga instrumente ndërkombëtare, ku Republika e Shqipërisë është palë;
b) kanë një status ruajtjeje të pafavorshëm; 
c) ka të dhëna të pamjaftueshme statistikore;
ç) popullatat kanë pësuar ulje drastike dhe, për pasojë, paraqitet një rrezik serioz për ruajtjen e mjedisit natyror;
d) shtrirja natyrore e llojeve është zvogëluar dhe ka ende mundësi të zvogëlohet në të ardhmen e afërt. 
5. Ngarkohen ministria përgjegjëse për faunën dhe njësitë e vetëqeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

